## Les oficines del Registre Civil de Carlet, Massamagrell i Alcoi estrenen el nou sistema de registre electrònic DICIREG

*** Esta aplicació permet tramitar els expedients per mitjans electrònics i facilita als ciutadans l’accés telemàtic al Registre Civil**

Les oficines del Registre Civil dels partits judicials de Carlet, Massamagrell i Alcoi han estrenat el nou sistema DICIREG, que permet la tramitació dels expedients per mitjans electrònics i facilita a la ciutadania l’accés telemàtic al Registre Civil.

D’esta manera, s’abandonen definitivament els llibres físics i l’anterior sistema INFOREG, i tots els tràmits es realitzen mitjançant esta nova aplicació, que garantix una gestió més àgil, segura i interoperable.

Així, el registre electrònic ha entrat en servici en l’Oficina General del Registre Civil de Carlet i les oficines col·laboradores d’Alginet, Almussafes, Benifaió, Benimodo, l’Alcúdia i Silla.

També ha entrat en funcionament en l’Oficina General del Registre Civil de Massamagrell, així com en les oficines col·laboradores d’Albuixech, el Puig de Santa Maria, Massalfassar, Museros, la Pobla de Farnals, Puçol i Rafelbunyol.

El partit judicial d’Alcoi també ha dut a terme la implantació de DICIREG en la seua Oficina General del Registre Civil en les seues 29 oficines col·laboradores situades en els municipis d’Agres, Alcoleja, Alcosser, Alfafara, Almudaina, Balones, Banyeres de Mariola, Benasau, Beniarrés, Benifallim, Benilloba, Benillup, Benimarfull, Benimassot, Cocentaina, Fageca, Famorca, Gaianes, Gorga, l’Alqueria d’Asnar, l’Orxa, Millena, Muro de Alcoy, Penàguila, Planes, Quatretondeta i Tollos.

**Nou model de Registre Civil**

Este sistema informàtic té com a objectiu preservar la naturalesa del Registre Civil com un servici públic, gratuït que garantisca l’accés a tots els ciutadans, mitjançant una xarxa d’oficines dotada de servicis electrònics per a proporcionar la necessària proximitat als usuaris.

DICIREG, que substituïx el sistema anterior INFOREG, permet tramitar els expedients per mitjans electrònics, inscriure tots els fets relatius a l’estat civil de les persones que hagen d’accedir al Registre, organitza la publicitat de la informació registral en format digital i possibilita als ciutadans l’accés telemàtic a este, mitjançant la seua identificació electrònica.

Amb esta mesura, els registres civils passaran a denominar-se oficines generals del registre civil, i els antics registres civils municipals delegats en altres municipis es convertiran en oficines col·laboradores.

El personal de totes estes oficines continuarà desenrotllant les seues funcions amb el nou model i normativa actual.

Cal destacar que, la Comunitat Valenciana ha sigut una de les comunitats autònomes pioneres que ha establit el sistema DICIREG, destinant els recursos tecnològics i formatius necessaris per al seu funcionament.

Fecha: 16/06/2025